Namibia

Le **Republica de Namibia** es un pais in Africa austral situate al bordo del Oceano Atlantic. Illo adjace Angola e Zambia al nord, Botswana al est e Africa del Sud al sud-est e sud. Namibia ganiava su independentia ex Africa del Sud le 21 de martio 1990 post le Guerra de independentia de Namibia. Le pais tira su nomine del Deserto del Namib, situate le longo del costa atlantic; le deserto del Kalahari sta al est. Le capital e plus grande urbe es Windhoek, in le centro del pais, ben que le majoritate del population sia concentrate in region nord (relativemente humide). Namibia es un stato membro del ONU, le Union Doaner de Africa Austral, le Union African e le Commonwealth de Nationes.

Le aride terras de Namibia son populate depois longe tempore per gente boschiman, damara e namaqua, e depois approximativemente le seculo 14 per populos bantu qui immigrava ex le nord. Sub le nomine de «Africa del Sudwest German» (), illo deveniva un protectorato del Imperio German in 1884 e remaneva un colonia german usque le fin del Prime Guerra Mundial. Durante iste tempore, le autoritates german favorisava le installation de colonos blanc, expropriava multe terras indigena, e mesmo perpetrava un genocidio contra le populos herero e namaqua (1904-1908). In 1920, le Societate de Nationes mandava le pais a Africa el Sud, que imponeva su leges e (a partir de 1948) su politica de apartheid.

In 1966, in ration del insurgentia independentista e demandos per chefs african, le ONU assumeva responsibilitate directe sur le territorio. Nonobstante, Namibia remaneva sub administration sud-african. Le ONU recognosceva SWAPO () como le representante official del populo namibian in 1973. Violentia interne continuava, e in 1985 Africa del Sud installava un administration interime. Post un periodo de transition, Namibia obteneva plen independentia in 1990. Le ultime bastion sud-african, le porto de Walvis Bay, verteva al controlo namibian post le fin de apartheid in 1994.

Namibia ha un population de 2,1 milliones de personas e le densitate de population le minus elevate del mundo post Mongolia. Su democratia parlamentari, stabile e multi-partisan, lo valeva le 6e grado le plus elevate in le Indice Ibrahim pro bon governamento african. Agricultura, pastoralismo, tourismo e le extraction de petros e metales preciose constitue le essential del economia namibian. Approximativemente le medietate del population survive a un nivello infra le linea international de pauperitate (1,25 $ SU per die). Le distribution del ricchessas national es un del plus inequal in le mundo. In plus, le nation suffre multo del effectos de VIH/SIDA; 15% del population adulte esseva infecte de VIH in 2007.

Le unic lingua official al nivello national es le anglese. Circa le medietate del population parla oshiwambo, un lingua bantu, como lingua materne. Afrikaans es ben diffundite como lingua franc; illo es anque le lingua materne del quasi-totalitate del mesticios (qui constitue 7% del population total) e de 60% del blancos (6% del population total es blanc). Le germano tene un importantia particular in le vita commercial; illo es le lingua materne de circa 32% del blancos. Altere linguas importante include le herero, kwangali (linguas bantu) e nama/damara (un lingua khoisan). Il ha equalmente un communitate chinese de circa 40&nbsp;000 personas.

Le sport le plus popular de Namibia es football. Rugby a 15 e cricket son anque popular; le equipas national de Namibia ha disputate le Cuppas del mundo de tote iste tres sports.

## Referentias